google/wiki40b huggingface dataset:
Aspirinas

Istorija

Žodis „aspirin“ yra sudarytas iš a- (pagal acetilo grupę) + -spir- (nuo spiraea gėlės) ir -in (pagal vaistų to meto pavadinimo galūnių taisykles). 1899 m. kovo 6 d. F. Bajeris (Friedrich Bayer) užregistravo žodį Aspirin kaip prekinį ženklą.
Po pirmojo pasaulinio karo remiantis Versalio sutartimi Vokietijos firma Bayer turėjo atsisakyti Aspirin prekinio ženklo ir patentų teisių valstybių sąjungininkių rinkose. 1918 m. „Sterling Drug“ korporacija nusipirko iš JAV teisę į aspirino prekinį ženklą, taip pat visus kitus Bayern prekybos ženklus (patentus). Tačiau dar iki pirmojo pasaulinio karo pabaigos Bayer buvo nepajėgi sustabdyti varžovų nuo formulės kopijavimo. Taigi, rinka buvo perpildyta įvairaus tipo aspirinų ir žmonės jau nebegalėjo atskirti originalaus aspirino gamintojo. XX a. 6-ame dešimtmetyje JAV federalinis teismas nusprendė, kad aspirino prekinis ženklas negali būti Sterling Drug išimtinė nuosavybė ir nuo to laiko žodis „aspirinas“ ten tapo bendriniu.
Vencavai

Istorija

Gyvenvietės pradžia – Vencavų dvaras, garsėjęs žiauriais šeimininkais. Nuo 1600 m. Vencavų savininkai buvo Švykovskiai, Saltonai, Bychovcai, nuo 1781 m.- grafas Juozapas Bžežinskis, nuo 1823 m. grafas Kristupas Vereščinskis, nuo 1845 m.- bajorai Kržyvecai.
1611 metais čia jau minima evangelikų – reformatų bažnyčia, kuri uždaryta 1696 metais.
1744 metais Vencavuose pradėjo veikti katalikų bažnyčia, tuo metu tai buvo nemažas miestelis, kuriame veikė keletas parduotuvių, kelios smuklės, degtinės varykla, malūnas ir turgus.
1926 m. kovo men. dvaro centrą su 42ha. iš varžytinių nupirko Utenos apskrities pradžios mokyklų inspektorius Antanas Namikas (1887–1980), kurį sovietinė valdžia 1951 m. ištrėmė į Sibirą. Iš dvaro buvo išaugęs miestelis, kuris iki XIX a. turėjo turgų, čia buvo katalikų bažnyčia ir kalvinių kirkė.
1922–2000 m. Vencavuose veikė pradinė mokykla. Vedėjais ir mokytojais dirbo Marija Stauskaitė-Zaleckienė, Pranas Gedvila, Simonas Paliunis, Kazimieras Mitalas, Ona Kuzmaitė-Martanienė, Jūratė Repečkienė ir Jurga Pupeikytė.

Pavadinimo kilmė

Steponas Kolupaila kildino kaimo vardą nuo romėnų deivės Veneros lotyniško vardo – Venus. Tai netiesiogiai patvirtina faktas, kad iki XX a. pradžios kaimas suslavintai buvo vadinamas Venusov.
Nellie McKay

Biografija

Nellie McKay gimė Londone, anglo ir amerikietės šeimoje. Studijavo džiazo vokalą, tačiau studijų nebaigė. Gyvendama Niujorke vis pasirodydavo scenoje, patraukė įrašų studijų dėmesį. 2004 m. pasirodė pirmasis jos albumas Get Away from Me.
Bišešvaras Koirala

Bišešvaras Prasadas Koirala (angl. Bishweshwar Prasad Koirala, 1914 m. Biratnagare – 1982 m. liepos 21 d. Katmandu) – Nepalo rašytojas ir politinis veikėjas. Nepalo opozicijos lyderio Sušilio Koiralos tėvas.

Biografija

Tėvas Krišna Prasadas Koirala, vienas iš Mahatmos Gandžio pasekėjų, mirė Nepalo kalėjime. Šeima 1917–1929 m. gyveno emigracijoje Indijoje. Bišešvaras studijavo ekonomiką, literatūrą ir teisę Banaro Hindu universitete, 1937 m. apgynė teisės disertaciją Kalkutos universitete. Dirbo juristu Dardžilinge, 1942–1944 m. britų kariuomenės buvo internuotas Danbado stovykloje.
Nuo 1934 m. Indijos Kongreso partijos narys, 1947 m. su indų pagalba įkūrė „Nepalo socialistinį nacionalinį kongresą“ – nuo 1950 m. Nepalo kongreso partija (NCP), Nepalo kongreso pirmininkas. 1947 m. grįžęs namo į Biratnagarą buvo suimtas ir metus kalėjo. 1949 m. vėl suimtas, bet po 27 dienų bado streiko, masinių liaudies protesto demonstracijų ir Indijos ministro pirmininko Džavaharlalo Neru įsikišimo buvo paleistas.
1951 m. vadovavo ginkluotai revoliucijai, nuvertusiai Ranų dinastiją. Tačiau žymių demokratinių permainų pasiekti nepavyko dėl kitų partijų pasipriešinimo. Karaliumi išrinktas Mahendra 1959 m. paskelbė parlamento rinkimus, kuriuose NCP gavo du trečdalius mandatų žemutiniuose rūmuose. Koirala, paskirtas ministru pirmininku, pirmiausia pasistengė išspręsti teritorinius ginčus su Kinija ir Indija. Tačiau, kai buvo pabandyta apriboti išsikerojusios biurokratijos galias, Mahendra brutaliai sustabdė konstitucijos galiojimą, paleido parlamentą, o vyriausybę pasodino į kalėjimą.
1972 m. sostą paveldėjęs naujasis karalius Bihendra, nors ir buvo baigęs mokslus Anglijoje ir JAV, pirmiausia taip pat pasistengė Koiralą uždaryti į kalėjimą, kai tik jis grįžo iš užsienio 1976 m. ir paleido tik įsikišus JAV. Tačiau 1977 m. grįžęs iš JAV jis vėl buvo suimtas. Jam pavyko karalių įtikinti surengti referendumą dėl Nepalo politinės sistemos, tačiau Bihendrai atsisakius gilinti reformas, NCP boikotavo 1981 m. parlamento rinkimus. Liaudis Koiralą palaikė tūkstantiniais mitingais, tačiau paaštrėjus ligai, 1982 m. jis mirė. Jo laidotuvėse dalyvavo daugiau, kaip pusė milijono žmonių.
Koiralos grožinės ir istorinės knygos iki šiol populiarios Nepale ir kituose kraštuose, nes jis rašė hindi, bengali, nepali, anglų, prancūzų, rusų, vokiečių kalbomis.
Toto

Grupės suformavimas ir pradžia (1977)

Toto nariai pačioje pradžioje grodavo kuriant grupių ir atlikėjų „Steely Dan“, „Seals and Croft“, Boz Scaggs, „Sonny and Cher“ bei daugelio kitų įrašus. Klavišininkas David Paich, sesijų atlikėjo bei aranžuotojo Marty Paich sūnus, jau pasižymėjo kūręs nemažą Boz Scaggs albumo „Silk Degrees“ dalį. Taipogi, daug grojęs kartu su būgnininku Jeff Porcaro, kurį pirmą kartą sutiko „Grant High School“ mokykloje, esančioje Los Andžele, pradėjo rimtai diskutuoti apie galimybę suformuoti savo grupę. Prie savęs jie pasikvietė prisijungti bosistą David Hungate, kuris irgi grojo su Boz Scaggs. Vėliau pakvietė ir gitaristą Steve Lukather bei Jeff'o jaunesnįjį brolį Steve Porcaro, grojantį klavišiniais prisijungti prie grupės. Pastarieji vis dar mokėsi vidurinėje ir grojo grupėje „Rural Still Life“, o Jeff'as ir David'as Paich'as jau baigė mokyklą. Pabaigoje prisijungė ir buvusios „S.S. Fools“ vokalistas Bobby Kimball. Pasirašę kontraktą 1977 m. su „Columbia Records“ jie pradėjo įrašinėti pirmąjį debiutinį albumą.
Skroblupis

Etimologija

Upėvardis kilo iš skroblo medžio pavadinimo.

Geografija

Ištakos yra Šatilgalio kaimo pietvakarinėje dalyje. Teka šiaurės vakarų – vakarų kryptimi palei Aukštkalvių, Ruginių, Rūtų daržo, Degimalio miškus. Iki Genčų upelis melioruotas, paverstas kanalu, o toliau vingiuoja natūraliu slėniu. Upelį kerta geležinkelis Klaipėda–Vilnius, keliai Kretinga–Salantai ir Tūbausiai–Genčai. Į Akmeną įteka Genčų vakarinėje dalyje, 42,8 km nuo jos žiočių.
Dešiniajame krante yra Ruginių senosios kapinės, kairiajame – Genčų Medsėdžių senosios kapinės ir Genčų I Velnio akmuo.
Intakas – Šakalė (kairysis).
Gyvenvietės: Šatilgalis, Aukštkalviai, Ruginiai, Genčų Medsėdžiai, Genčai.
Kirill Babitzin

Biografija

Kirill Babitzin gimė 1950 metais Helsinkyje Rusijos emigrantų šeimoje. Muzikinę karjerą pradėjo nuo penkerių metų, kai jo močiutė jam padovanojo akordeoną. Būdamas 10-ties, laimėjo akordeonistų konkursą, tačiau vėliau jis ryžtingai pasirinko rokenrolo muziką. Pirmąją grupę „The Creatures“ subūrė 1964 metais, kur jis jau tapo žinomas sceniniu vardu Kirka.
1967 metais atlikėjas buvo grupės „The Islanders“ narys. 1978 metais kartu su seserimi Anna įrašė bendrą albumą „Anna & Kirka“.
1984 m. „Eurovizijos“ dainų konkurse su daina „Hengaillaan“ atstovaudamas Suomijai, užėmė devintą vietą. Tai nebuvo pirmasis bandymas atstovauti savo šalį, jis taip pat dalyvavo nacionalinėse atrankose 1972, 1974–1976, 1979, 1980 ir 1983 metais.
Po ketverių metų atlikėjas išleido albumą „Surun pyyhit silmistäin“, kuris sulaukė didelės sėkmės. Tai vienas visų laikų Suomijos perkamiausių albumų, kurio buvo parduota virš 214 000 kopijų.
Kirka du kartus pelnė Emma apdovanojimą (1984 ir 2000 m.) kaip geriausias dainininkas.
Bonistika

Bonistika (pranc. bonistique) – numizmatikos mokslo šaka, tirianti popierinius pinigus, banknotus, bonus kaip istorinius dokumentus, atspindinčius ekonominę ir politinę visuomenės padėtį.

Istorija

Manoma, kad žmonės kolekcionavo popierinius pinigus nuo tada, kai jie atsirado. Tačiau sistematiškai popierinius pinigus pradėta kolekcionuot 1940 m., bet lemiamas lūžis įvyko 1970 m., kai bonistika kolekcionierių buvo pripažinta kaip atskira sritis.
Tuo pačiu metu kelios išsivysčiusios šalys, tokios kaip JAV, Vokietija ir Prancūzija pradėjo publikuoti savo nacionalinius popierinių pinigų katalogus.
BitTorrent

BitTorrent – kompiuterinė programa ir protokolas, sukurtas failų perdavimams. Žinoma, jis yra P2P, nes vartotojai susijungia vieni su kitais, siunčia ir gauna failų dalis.

Protokolas

BitTorrent protokolas yra P2P kilmės, kai vartotojai gali tiesiogiai jungtis vienas su kitu, bei siųsti vieni kitiems duomenis. BitTorrent tinklo veikimas paremtas centrine stotimi (angl. tracker), kuri stebi ir koordinuoja visų vartotojų veiksmus. Centrinė stotis tvarko tik susijungimus, bet neturi jokio ryšio su siunčiama tarp vartotojų informacija, tai leidžia efektyviau panaudoti interneto pralaidumo resursus ir naudotis centrine stotimi dideliam vartotojų kiekiui. Esminis BitTorrent principas yra toks, kad vartotojai tuo pačiu metu, kai gauna duomenis, jau turimus duomenis gali duoti kitiems vartotojams. BitTorrent sukoncentruotas taip, jog didžiausia sparta pasiekiama kai daug vartotojų siunčiasi tą pačią informaciją.
Dalinantis duomenimis BitTorrent tinkle, vartotojas turi sukurti failą .torrent plėtiniu, kuriame pateikiama informacija apie failų pavadinimus, dydžius, hash kodus kiekvienam failo segmentui, stebėtojo serverio adresas.
Torrent failai pasiekiami iš interneto svetainių arba el. paštu.

Panaudojimas teisėtais tikslais

BitTorrent gali naudotis programų kūrėjai, siekiantys sumažinti savo serverių apkrovą. Jei programos kūrėjas siūlo atsisiųsti didelį programos failą, tai jo tinklo pralaidumas gali būti per menkas, kad failą galėtų atsisiųsti visi norintys.
Democracy Now, progresyvi žinių organizacija, šalia įprastinių transliacijos kanalų kabeliniais tinklais ir per palydovus, savo kasdienes televizijos ir radijo laidas platina naudodamiesi Bittorent technologija, kurią taip pat naudoja podcasting'ui. Kompanija Blizzard Entertainment naudoja BitTorrent protokolą platinti World of Warcraft žaidimo atnaujinimus. Keletas Anime kompanijų taip pat naudoja BitTorrent technologiją leisdami reklamines savo filmų ištraukas.
Beginės ir begardžiai

Beginės ir begardžiai – pasauliečių moterų (beginių) ir vyrų (begardžių) religinės sąjungos.
Pasauliečių religinės sąjungos kilo vakarų Europoje XII a. Pirma jos buvo nepripažįstamos ir persekiojamos Katalikų bažnyčios kaip eretiškos. Reabilituotos popiežiaus Eugenijaus IV, vėliau žlugo kaip reformacijos aukos.
Beginės Lenkijoje veikė Šlionske XIV a. kol buvo nugalėtos inkvizicijos.
Mortyra

Mortyros (angl. mortar; rus. мортира; oland. mortier) – šiuo metu nebenaudojama didelio kalibro artilerijos pabūklų rūšis, šaudanti į žemės taikinius labai statmena trajektorija.
Mortyros atsirado dar viduramžiais (XV a.), tuomet tai buvo pabūklai labai trumpais storasieniais vamzdžiais, skirti šaudyti stambiais sviediniais stačia (vadinamąja mortyrine trajektorija). Kadangi vamzdžiai dažnai būdavo labai trumpi (tik kelių kalibrų ilgio), o pakilimo kampas artimas 90°, šie pabūklai labai primindavo piestas (kurios vadinamos lot. mortarium 'piesta'), todėl buvo analogiškai pavadinti (s.angl. mortere, v.pranc. mortier ir pan.).

Mortyros – apgulties ginklai

Mortyros būdavo naudojamos daugiausia kaip apgulties pabūklai įtvirtinimams griauti (į eidavo į apsiausties artilerijos parkus) ir apšaudyti taikiniams, kurių neįmanoma apšaudyti pabūklais, šaudančiais lėkšta trajektorija (pvz., kareiviams už tvirtovės sienų). Tokiems tikslams mortyros dar naudotos XIX a., o XX a. jos ėmė nykti, nors mortyromis dar vadino didelio kalibro mortyriškai šaudančius pabūklus (nors jie galėjo turėti gana ilgus (iki 15 kalibrų) vamzdžius). XIX a. mortyras ėmė išstumti haubicos, irgi šaudančios panašia (šiek tiek lėkštesne) trajektorija, bet ilgesniais vamzdžiais, lengvesnės ir pigesnės už mortyras.
Viena iš paskutinių XX a. mortyrų, naudotų Antrojo pasaulinio karo metais, ir vienas žinomiausių rekordinių artilerijos pabūklų yra vokiečių 600 mm kalibro mortyra „Karlas“. Ją 1941 m. naudojo Bresto tvirtovės, o 1942 m. – Sevastopolio įtvirtinimams griauti.
Stanislovas Vaitkevičius

Biografija

1981 m. baigė Lietuvos žemės ūkio akademiją, agronomas. „Tatulos programa“ valdybos narys, Žemės ūkio kooperatyvo „Juodasis serbentas“ valdybos pirmininkas.
Lietuvos valstiečių liaudininkų sąjungos narys. 2007 m. kovo – birželio mėn. Biržų rajono savivaldybės tarybos narys.
Vaikai Jurgita, Aidas
Sociopatija

Sociopatija – psichikos sutrikimas pasireiškiantis moraliniu ir socialiniu abejingumu ar atsainumu. Dažnai apibrėžiama kaip empatijos priešingybė, sąžinės (superego) trūkumas.

Kartais lyginama su silpnaprotyste, tačiau skirtingai nuo pastarosios reiškia ne intelekto, o empatijos trūkumą, nesugebėjimą įvertinti ar atsižvelgti į kitų (kartais net savo) mintis, norus, jausmus. Antisocialus ar net nusikalstamas sociopatų elgesys kyla ne dėl negatyvių jausmų kitų asmenų atžvilgiu, o dėl jų vertinimo kaip daiktų, kuriais galima laisvai manipuliuoti siekiant savo tikslų.
Dalimi atvejų sociopatai sugeba adaptuotis visuomenėje remdamiesi logine vertybių sistema, gauta auklėjant. Tokiu atveju sociopatas gali suprasti, kad moralus elgesys bei visuomenės normų laikymasis jam yra naudingas. Kartais dalinis prisitaikymas galimas dėl baimės būti nubaustam (baudžiančia jėga tampa valstybė, tėvai ar kiti autoritetai).
Dalis psichiatrų abejoja ar sociopatija yra išgydoma, kartais daromos prielaidos kad ji gali būti įgimta arba susijusi su smegenų traumomis. Kartais dalinė sociopatija atsiranda dėl itin netinkamo auklėjimo ankstyvoje vaikystėje – tokiu atveju ją galima dalinai išgydyti pedagoginėmis ir psichoterapinėmis priemonėmis.
Austra Skujytė

Biografija

2001 m. Pasaulio pirmenybėse Edmontone septynkovės rungtyje užėmė šeštąją vietą, 2004 m. Olimpinėse vasaros žaidynėse Atėnuose užėmė antrąją vietą ir apdovanota olimpiniu sidabro medaliu.

Pekino olimpiada 2008

2008 m. Pekino olimpinėse žaidynėse A. Skujytė septynkovės rungtyje dalyvavo 43 sportininkių grupėje. Pirmojoje rungtyje, 100 m barjeriniame bėgime, trečiajame starte, lietuvė užėmė paskutinę, 7-ąją, vietą. Nepaisant to, pasiektas rezultatas (14,46 s) tapo geriausiu asmeniniu rezultatu. Pirmojoje rungtyje A. Skujytė pelnė 914 taškų (39 vieta bendrojoje įskaitoje).
Antrojoje rungtyje, šuolyje į aukštį, A. Skujytė pirmuoju bandymu peršoko į 177 cm aukštį iškeltą kartelę. Tai tapo jos galutiniu rezultatu, kadangi vėliau triskart nepavyko peršokti į 180 cm aukštį iškeltos kartelės. Sportininkė savo grupėje surinkusi 941 tašką užėmė 11-ąją vietą (25-oji vieta bendrojoje įskaitoje).
Trečioji rungtis – rutulio stūmimas. Įrankis geriausiu, trečiuoju, bandymu nusviestas 17 m 2 cm. Pasiektas aukščiausias asmeninis A. Skujytės sezono rezultatas, surinkus 997 taškus užimta 2-oji vieta grupėje (7-oji vieta bendrojoje įskaitoje).
200 m bėgime A. Skujytė dar kartą pagerino asmeninį sezono rezultatą. Distanciją ji įveikė per 25,4 s ir surinko 850 taškų. Savo bėgime finišavo 5-a (bendrojoje įskaitoje ji iš 7 vietos nukrito į 13-ąją).

Pasaulio lengvosios atletikos čempionatas 2009

A. Skujytė dalyvavo 2009 m. Pasaulio lengvosios atletikos čempionate Berlyne, Vokietijoje, rutulio stūmimo rungtyje. Savo sėkmingiausiu stūmimu ji pasiekė asmeninį rungties rekordą su 17 m 86 cm, tačiau į finalą nepateko, likusi 17-a tarp 28 sportininkių.

Pasaulio uždarų patalpų čempionatas 2010

2010 m. kovo 13 d. dalyvavo pasaulio uždarų patalpų lengvosios atletikos čempionate Dohoje (Kataras) rutulio stūmimo rungtyje. Kvalifikacijoje rutulį nustūmusi 17 m 55 cm liko 15-a iš 17-os dalyvių ir į finalą nepateko.

2011

2011 m. Skujytė grįžo į daugiakovių rungtis. 2011 m. Europos uždarų patalpų lengvosios atletikos čempionate tapo pirmąja istorijoje nepriklausomos Lietuvos atstove, kuri laimėjo medalį.
Bendoriai

Pavadinimo kilmė

Kaimo vardas tikriausiai kilęs nuo pavardės ar bendrinio žodžio bendorius (atėjęs iš vokiečių kalbos per slavų kalbas) – „kubilų, statinių, visokių rėčkų dirbėjas“.

Aplinkinės gyvenvietės

Aukštieji Rusokai – 1 kmMažoji RiešėŽemieji Rusokai – 1 kmLindiniškės – 0,5 kmNaujasodžiai – 2 kmKlevinė
VILNIUS (Fabijoniškės) – 7 km
Klauzūra

Klauzūra (iš vėl. lot. clausura = užsandarinimas, claudere = uždaryti) – pastato dalis, esanti prie vienuolyno.
Kaip gyvenamosios patalpos klauzūra prieinama tik bendruomenės nariams; svečiai negali įžengti.
Klauzūros kitos dalys yra dormitoriumas (miegojimui skirtos patalpos), celės, refektoriumas (valgymui skirta patalpa), salė, choras.
Klauzūra taip pat yra vidinė laikysena, išorės veiksnių ignoravimas siekiant susikoncentruoti.
Plekštė (Klaipėda)

Plekštė – iliustruotas humoro ir satyros laikraštis, leistas 1936–1938 m. Klaipėdoje.

Istorija

Ėjo kartą per metus, balandžio 1-ąją. Redakcija ir administracija vegetarų valgykloj. Spausdino Ryto spaustuvė Klaipėdoje. Išėjo trys numeriai.
Neurotechnika

Neurotechnika (angl. neural engineering) – mokslinių tyrimų sritis, kurioje inžinerijos metodai naudojami, tiriant tiek nervų sistemos funkcijas, tiek ir jas stengiantis paveikti, užtikrinti sklandesnį funkcionavimą ir kt.
Yra leidžiami moksliniai žurnalai kaip The Journal of Neural Engineering bei IEEE Transactions on Neural Systems and Rehabilitation Engineering.
Jonas Stašelis

Biografija

1920 m. Charkove redagavo „Darbininkų balsą“. 1921–1929 m. gyveno Maskvoje, dalyvavo Lietuvių proletarinių rašytojų ir poetų sąjungos veikloje. 1934–1937 m. dirbo laikraščio „Raudonasis artojas“ redakcijoje Minske, Vyriausioje literatūros ir leidyklų valdyboje. Parašė apsakymų, apybraižų, atsiminimų.
Gvardafujaus kyšulys

Gvardafujaus kyšulys (som. Gees Gardafuul), dar žinomas kaip Ras Asiras – kyšulys rytiniame Somalio pusiasalio gale, skalaujamas Adeno įlankos šiaurėje ir Indijos vandenyno pietuose. Patenka į Somalio teritoriją, autonominę Puntlando valstiją. Priešais kyšulį išsidėstęs Sokotros salynas. Už maždaug 70 km į vakarus kyšo kitas svarbus kyšulys – Ras Filukas. Tiesa, Gvardafujaus kyšulys nėra toliausiai į rytus nutolęs Afrikos taškas – kiek tolėliau rytuose yra piečiau esantis Hafūno kyšulys.
Antikos laikų jūrininkai Gvardafujaus kyšulį įvardino Aromata promontorium. Jis aprašytas Raudonosios jūros periple. Kyšulys nuo seno garsėjo kaip pavojinga jūrininkams vieta. 1924 m. italai kyšulyje pastatė švyturį (1930 m. perstatytas).
2013 m. Gvardafujaus kyšulys su aplinkinėmis žemėmis tapo nauju Puntlando regionu (adm. centras – Alula).
Jemeno tarptautiniai santykiai

Jemeno tarptautiniai santykiai pradėjo vystytis tik nuo 1962 m., nes iki tol šalis dėl savo susiskaldymo ir kitų priežasčių buvo izoliuota nuo savo kaimynų ir kitų šalių. Tiesa, 1934 m. santykius su Saudo Arabija nubrėžė Taifo sutartis. Vėliau ši sutartis, kuri nustatė įvairius šalių santykius ir klausimus, buvo atnaujinama kas 20 metų.
1958 ir 1959 m. Šaiurės Jemene pradėjo veikti Tarybų Sąjungos ir Kinijos pagalbos šaliai misijos. Jos tapo pirmosiomis ne musulmonų misijomis šalyje. 
1989 m. Šiaurės Jemenas prisijungė prie Irako, Jordanijos ir Egipto bei visi kartu sudarė Arabijos jungtinę tarybą. Ši taryba rūpinosi glaudesniais ekonominiais klausimais tarp šalių narių. 
1967 m. britų pajėgos pasitraukė iš Jemeno teritorijos ir įsikūrė Pietų Jemeno valstybė. Ji turėjo gerus santykius su visais savo kaimynais, tačiau geriausiai sutarė su Tarybų Sąjunga ir kitomis marksistinėmis valstybėmis. Tiesa, su Arabijos pusiasalio šalimis Pietų Jemenas dažnai nesutarė. 1969 ir 1973 m. tarp Pietų Jemeno ir Saudo Arabijos buvo kilę kariniai konfliktai.
1990 m. susijungus abejoms Jemeno dalims, šalis pradėjo jungtis prie svarbiausių pasaulio organizacijų. Šalis yra Jungtinių Tautų, Arabų lygos ir Islamų konferencijos organizacijos narė. Jemenas yra pasirašęs branduolinio ginklo nenaudojimo sutartį. Persijos įlankos karinė krizė stipriai paveikė Jemeno santykius. Kaip Jungtinių Tautų Saugumo Tarybos narys, Jemenas dalyvavo 1990 ir 1991 m. dalyvavo tarybos veiksmuose prieš Kuveitą ir Iraką, tiesa, pasisakydama prieš karinės jėgos panaudojimą. Šios šalys reagavo neigiamai ir to pasekoje nutraukė bet kokius ryšius su Jemenu. Apie 850 000 Jemeno gyventojų grįžo į šalį, pasitraukdamos iš šių šalių.
Užsienio turistų pagrobimai yra didelė Jemeno vyriausybės problema. Daugumoje atvejų pagrobėjai bandė paveikti šalies vyriausybę tokiais veiksmais. 2009 m. birželį Jemene buvo pagrobti 9 užsienio turistai, iš kurių 7 buvo nužudyti, du vaikais išgyveno.
Jemenas turi istoriškai gerus santykius su Somaliu. Per ilgą šalių istoriją kiekvienoje jų gyveno daug kitos šalies gyventojų, kurie įtakojo kultūrą. 2007 m. duomenimis Jemen gyveno apie 110 000 Somalio gyventojų. 
Puikius santykius Jemenas palaiko ir su kitu netiesioginiu savo kaimynu Džibučiu. Šalių vyriausybės daug investuoja viena kitos valstybėje. 2008 m. pasirodė pranešimų, kad Saudo Arabijos verslininkas netikras Osama bin Ladeno brolis Tarekas bin Ladenas planavo tarp šių šalių per Bab el Mandebą pastatyti tiltą.
Birutė Teresė Lengvenienė

Biografija

1959 m. baigė Švėkšnos vidurinę mokyklą, 1963 m. Lietuvos kūno kultūros institutą.
1963–1976 m. Kvėdarnos vidurinės mokyklos (Šilalės raj.) kūno kultūros mokytoja. 1976–1999 m. Rietavo tarybinio ūkio-technikumo, nuo 1999 m. Rietavo aukštesniosios žemės ūkio mokyklos, nuo 2001 m. Žemaitijos kolegijos kūno kultūros dėstytoja.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Rietavo skyriaus narė. 2000–2003 m. (LDDP sąraše), 2003–2007 m. ir 2007–2010 m. Rietavo savivaldybės tarybos narė. 
Kaimo rašytojų sąjungos narė, Lietuvos rašytojų sąjungos narė (nuo 2010 m. rugsėjo 30 d.), „Tėvynės pažinimo“ draugijos narė. 2008 m. Rietavo garbės pilietė.  Sutuoktinis Petras, vaikai Petras, Audronė, Giedrė.
XVI amžiaus 4-as dešimtmetis

XVI amžiaus ketvirtasis dešimtmetis prasidėjo 1531 metais ir baigėsi 1540 metais
Tūkstantmečiai: 1 tūkstantmetis – 2 tūkstantmetis – 3 tūkstantmetis
Amžiai: XV amžius – XVI amžius – XVII amžius
Dešimtmečiai:
9-as10-as1-as2-as3-as
- 4-as -
5-as6-as7-as8-as9-as
Metai:  1531 1532 1533 1534 1535 1536 1537 1538 1539 1540